ET Euroopa Liidu Teataja C 353/15

Teade dumpinguvastase menetluse osalise taasalustamise kohta Hiina Rahvavabariigist pärit teatavate töödeldud või konserveeritud tsitrusviljade (nimelt mandariinid jms) impordi suhtes

2011/C 353/10

Üldkohus tühistas 17. veebruaril 2011. aastal kohtuasjas T-122/09 (otsus) tehtud otsusega nõukogu 18. detsembri 2008. aasta määruse (EÜ) nr 1355/2008, millega kehtestatakse Hiina Rahvavabariigist pärinevate teatavatest tsitrusviljadest (mandariinidest jms) valmistatud toodete ja konservide impordi suhtes lõplik dumpinguvastane tollimaks ja nõutakse lõplikult sisse nende suhtes kehtestatud ajutine tollimaks (1) (edaspidi „vaidlustatud määrus”), äriühingute Zhejiang Xinshiji Foods Co. Ltd ja Hubei Xinshiji Foods Co. Ltd (edaspidi „taotluse esitajad”) osas.

Aprillis 2011 esitas komisjon kaebuse (2), milles taotleti kohtuotsuse tühistamist. Kaebuse menetlemine on veel pooleli.

1. Dumpinguvastase uurimise osaline taasalustamine

Oma otsusega toetas Üldkohus taotluse esitaja kaebust, milles väideti, et õigust kaitsele on rikutud ja ei ole esitatud põhjendusi, ning sellest tulenevalt tühistas vaidlustatud määruse. Üldkohus oli eelkõige seisukohal, et menetluses, mis viis vaidlustatud määruse vastuvõtmiseni, rikuti taotluse esitajate õigust kaitsele ja neile ei antud vajalikku teavet, et kindlaks teha, kas Hiinast pärit toote hinna arvutamisel arvestatavate impordijärgsete kulude kohandamine oleks turustruktuuri arvestades asjakohane. Põhjendamiskohustuse osas oli kohus seisukohal, et meetme põhjendus tuleb esitada meetme enda tekstis, mitte aga kirjalikes või suulistes selgitustes, mis antakse hiljem, kui meetme suhtes on juba Euroopa Liidu kohtutes algatatud menetlus.

Kohtu poolt on tunnustamist leidnud fakt (3), et kohtuasjade puhul, mille menetlus koosneb mitmest haldustoimingust, ei tähenda ühe etapi tühistamine kogu menetluse tühistamist. Dumpinguvastane menetlus on üks näide sellisest mitmeetapilisest menetlusest. Sellest tulenevalt ei tähenda lõplike meetmete kehtestamist käsitleva dumpinguvastase määruse mõnede osade tühistamine kogu kõnealuse määruse vastuvõtmisele eelnenud menetluse tühistamist. Teisalt peavad Euroopa Liidu institutsioonid vastavalt Euroopa Liidu toimimise lepingu artiklile 266 täitma Üldkohtu 17. veebruari 2011. aasta otsust. Seega on liidu institutsioonidel kohtuotsust täites võimalik parandada vaidlustatud määruse neid aspekte, mis viisid selle tühistamiseni (4). Tuleb märkida, et kõik ülejäänud vaidlustatud määruses tehtud järeldused, mida kohtuotsus ei mõjuta, jäävad jõusse.

Seega on komisjon otsustanud osaliselt taasavada Hiina Rahvavabariigist pärit teatavate töödeldud või konserveeritud tsitrusviljade (nimelt mandariinid jms) impordi suhtes dumpinguvastane uurimine, et rakendada eelnimetatud kohtuotsust äriühingute Zhejiang Xinshiji Foods Co. Ltd ja Hubei Xinshiji Foods Co. Ltd suhtes.

2. Menetlus

Jõudnud pärast nõuandekomiteega nõupidamist järeldusele, et dumpinguvastase uurimise osaline taasalustamine on õigustatud, taasalustab komisjon käesolevaga osaliselt dumpinguvastase uurimise, mis algatati Hiina Rahvavabariigist pärit teatavate töödeldud või konserveeritud tsitrusviljade (mandariinid jms) impordi suhtes nõukogu 30. novembri 2009. aasta määruse (EÜ) nr 1225/2009 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed; (5) edaspidi „algmäärus”) artikli 5 kohaselt Euroopa Liidu Teatajas avaldatud teatega (6).

Nagu eespool mainitud, on komisjon otsuse edasi kaevanud. Edasikaebus piirdub kohtuotsuse resolutiivosa kohaldamisalaga selles osas, millises sellega tühistati tollimaks, kuid samas ei vaidlustata, et kui kõnealusel juriidilisel veal üldse mingit mõju oli, võis see olla üksnes piiratud mõju tollimaksu tasemele. Seega, kuna edasikaebus ei puuduta kohtuotsuse põhjendusi, kaalub komisjon, kas oleks asjakohane teha Üldkohtu poolt tuvastatud juriidilistest vigadest teatavad järeldused juba enne, kui Euroopa Kohus edasikaebuse asjus otsuse teeb. Lisaks uurib komisjon ka, kas Üldkohtu poolt tuvastatud ja eelmises lõigus kirjeldatud juriidilisi vigu saaks parandada juba enne, kui Euroopa Kohus otsuse teeb.

Uurimise taasalustamine piirdub oma ulatuselt eelnimetatud kohtuotsuse rakendamisega äriühingute Zhejiang Xinshiji Foods Co. Ltd ja Hubei Xinshiji Foods Co. Ltd suhtes.

Kõigil huvitatud isikutel palutakse oma seisukohad teatavaks teha, esitada teavet ja tõendusmaterjali. Komisjon peab saama kõnealuse teabe ja tõendusmaterjali punkti 3 alapunktis a sätestatud tähtaja jooksul.

Lisaks võib komisjon huvitatud isikud ära kuulata, kui nad esitavad taotluse, milles on märgitud ärakuulamise konkreetsed põhjused. Kõnealune taotlus tuleb esitada punkti 3 alapunktis b sätestatud tähtaja jooksul.

3. Tähtajad

a) Huvitatud isikutele endast teatamiseks ja teabe esitamiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja teabe 20 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast eespool nimetatud ajavahemiku jooksul teatanud.

b) Ärakuulamised

Lisaks võivad kõik huvitatud isikud sama 20-päevase tähtaja jooksul taotleda komisjonilt ärakuulamist.

4. Kirjalikud esildised ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teates nõutud teave ja kirjavahetus, mida huvitatud isikud käsitlevad konfidentsiaalsena, tuleb tähistada märkusega „Limited” (7) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge „For inspection by interested parties” (tutvumiseks huvitatud isikutele).

Komisjoni postiaadress:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Faks +32 22956505

5. Koostöösoovimatus

Kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab oluliselt uurimist, võib vastavalt algmääruse artiklile 18 teha nii negatiivsed kui ka positiivsed järeldused olemasolevate andmete põhjal.

Kui selgub, et huvitatud isik on esitanud vale või eksitavat teavet, jäetakse selline teave arvesse võtmata ning algmääruse artikli 18 kohaselt võidakse toetuda kättesaadavatele andmetele. Kui huvitatud isik ei tee koostööd või teeb seda üksnes osaliselt ning uurimises kasutatakse olemasolevaid andmeid, võib tulemus olla asjaomasele isikule ebasoodsam, kui see olnuks tema koostöö korral.

6. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (8).

7. Ärakuulamise eest vastutav ametnik

Tähelepanu juhitakse ka asjaolule, et kui huvitatud isikutel tekib raskusi oma kaitseõiguste kasutamisega, võivad nad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni talituste vahel ning aitab vajaduse korral leida ühise keele menetluslikes küsimustes, mis mõjutavad nende isikute huvide kaitset kõnealuses menetluses, eelkõige sellistes küsimustes nagu juurdepääs toimikule, konfidentsiaalsus, tähtaegade pikendamine ning kirjalike ja/või suuliste pöördumiste menetlemine. Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil (http://ec.europa.eu/trade) ärakuulamise eest vastutava ametniku veebilehtedel.

(1) ELT L 350, 30.12.2008, lk 35.

(2) C-195/11 P.

(3) Kohtuasi T-2/95, Industrie des poudres sphériques (IPS) vs. nõukogu (1998), EKL II-3939.

(4) Kohtuasi C-458/98 P, Industrie des poudres sphériques (IPS) vs. nõukogu (2000), EKL I-08147.

(5) ELT L 343, 22.12.2009, lk 51.

(6) ELT C 246, 20.10.2007, lk 15.

(7) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele, EÜT L 145, 31.5.2001, lk 43) artiklile 4. See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.

(8) EÜT L 8, 12.1.2001, lk 1.